Niemand nog vas vir Michelle Koekemoer-moordMichelle Koekemoer. Foto: Facebook Michelle Koekemoer, die negejarige meisie wat verlede week dood aangetref is in ŉ woonstelblok in Vanderbijlpark, word Vrydag begrawe. Ao. Simon Mafokazana, woordvoerder van die polisie, het intussen aan Maroela Media bevestig die saak teen Michelle se ma, Soniya (34), is van die rol geskrap, maar kan later weer ingestel word. Koekemoer is Vrydagmiddag in hegtenis geneem kort nadat sy die polisie laat weet het haar kind is dood. Dwelms is glo in die woonstel in Helena Lochnerstraat gevind. Mafokazana het ook bevestig niemand is nog in hegtenis geneem in verband met die moord op Michelle nie en die ondersoek duur voort. Maroela Media het vroeër berig Soniya beweer sy het Vrydagoggend wakker geskrik met ŉ tou om haar nek. Sy het toe glo dadelik na Michelle se kamer gehardloop, waar sy haar dood op haar bed aangetref het. Sy het ook ŉ tou om haar nek gehad en is vermoedelik verwurg. Foto: Facebook Inwoners van Vanderbijlpark het die Vrydagaand na Michelle se dood hul laaste eer betoon met brandende kerse en blomme voor die woonstelblok waar sy gebly het. Blomme en sagte speelgoed is ook voor die deur van die woonstel, waar sy gebly het, gelaat. Michelle, ŉ gr. 3-leerling aan die Laerskool Eligwa, word Vrydag vanuit die NG Kerk Vanderbijlpark-Suid begrawe.